b'\n_START_ARTICLE_\nBrod Moravice\n_START_SECTION_\nZemljopis\n_START_PARAGRAPH_\nOp\xc4\x87ina Brod Moravice smje\xc5\xa1tena je na sjeveroisto\xc4\x8dnom djelu Primorsko-goranske \xc5\xbeupanije, u zapadnom djelu Gorskoga kotara, na 560 m nadmorske visine._NEWLINE_Udaljena je od Zagreba 120 km, a od Rijeke 75 km. Po broju stanovnika to je najmanja, ali najstarija op\xc4\x87ina u Gorskome kotaru. Na relativno velikoj povr\xc5\xa1ini od 62 km 2, \xc5\xbeivi oko 1000 stanovnika u 38 naselja._NEWLINE_Ovo podru\xc4\x8dje je iznimno slikovito sa svojim vidikovcima i planinskim stazama uz kanjon rijeke Kupe koja je prirodna granica prema Sloveniji, a pru\xc5\xbea razne mogu\xc4\x87nosti lova i ribolova, zimi skijanja i skija\xc5\xa1kog tr\xc4\x8danja.\n_START_SECTION_\nOp\xc4\x87inska naselja\n_START_PARAGRAPH_\nBrod Moravice, Colnari, \xc4\x8cu\xc4\x8dak, Dela\xc4\x8di, Dolu\xc5\xa1, _NEWLINE_Donja Dobra, Donja Lamana Draga, Donji \xc5\xa0ajn, Donji \xc5\xa0ehovac, Goliki, _NEWLINE_Gornja Lamana Draga, Gornji Kuti, Gornji \xc5\xa0ajn, Gornji \xc5\xa0ehovac, Gor\xc5\xa1eti, _NEWLINE_Kavrani, Klepe\xc4\x87e Selo, Kocijani, Lokvica, Maklen, _NEWLINE_Male Drage, Moravi\xc4\x8dka Sela, Nagli\xc4\x87i, Nove Hi\xc5\xbee, Novi Lazi, _NEWLINE_Pauci, Planica, Podgorani, Podstene, Razdrto, _NEWLINE_Smi\xc5\xa1ljak, Stari Lazi, \xc5\xa0epci Podstenski, \xc5\xa0imatovo, Vele Drage, _NEWLINE_Zahrt, Zavrh i Zavr\xc5\xa1je.\n_START_SECTION_\nUprava\n_START_PARAGRAPH_\nOp\xc4\x87insko Vije\xc4\x87e_NEWLINE_1. BRANIMIR SVETLI\xc4\x8cI\xc4\x86, PREDSJEDNIK VIJE\xc4\x86A_NEWLINE_2. ROBERT FERDERBER_NEWLINE_3. IGOR SVA\xc5\xbdI\xc4\x86_NEWLINE_4. ELVIJA MACUT BURI\xc4\x86_NEWLINE_5. DAVOR DELA\xc4\x8c_NEWLINE_6. VALTER CRNKOVI\xc4\x86_NEWLINE_7. IVAN CRNKOVI\xc4\x86_NEWLINE_8. ROBERT BURI\xc4\x86_NEWLINE_9. BORIS DELA\xc4\x8c_NEWLINE_10. MILORAD KUZMANOVI\xc4\x86_NEWLINE_11. LJILJANA \xc5\xa0NELER_NEWLINE_Na\xc4\x8delnik_NEWLINE_Dragutin Crnkovi\xc4\x87, dipl.ing. _NEWLINE_Kolodvorska 13_NEWLINE_51312 Brod Moravice\n_START_SECTION_\nPovijest\n_START_PARAGRAPH_\nNeko\xc4\x87 su se zvale Moravice, Gornje Moravice, Turanj, Brodske Moravice, a danas Brod Moravice. Prvi je put ime mjesta zabilje\xc5\xbeeno u ispravi Bele IV., jo\xc5\xa1 1260.g._NEWLINE_Prva naselja u Gorskome kotaru nastaju ve\xc4\x87 u 10. i 11. st. jer su tuda prolazili putovi prema moru._NEWLINE_U 15. i 16. st. na \xc5\xa1ire podru\xc4\x8dje Brod Moravica prodiru Turci pa dio stanovni\xc5\xa1tva odlazi u Kranjsku. Kasnije su knezovi Zrinski i Frankopani , u \xc4\x8dijem je posjedu bilo navedeno podru\xc4\x8dje, naseljavali svoja imanja do\xc5\xa1ljacima iz Primorja, Bosne i drugih krajeva, a vra\xc4\x87aju se i potomci starosjedioca koji su pred Turcima izbjegli u Sloveniju, \xc5\xa1to je kasnije imalo utjecaj i na jezi\xc4\x8dni izri\xc4\x8daj ovoga prostora._NEWLINE_Iz tog burnog vremena, s kraja 16. st. potje\xc4\x8de kula TURANJ koju je u Gornjim Moravicama dao izgraditi knez Zrinski za obranu od Turaka. Kula je sazidana od kamenih blokova, imala je tri eta\xc5\xbee s pu\xc5\xa1karnicama i pokretnim drvenim stubama._NEWLINE_U 19.st. kula TURANJ preure\xc4\x91ena je u zvonik, a 1944. te\xc5\xa1ko je o\xc5\xa1te\xc4\x87ena u zra\xc4\x8dnom napadu na mjesto. Kasnije je obnovljen zvonik, a 2005. g. i vanjski zidovi crkve. _NEWLINE_U 17. st. nastao je Piljdak. To je visoki, kameni spomenik smje\xc5\xa1ten na raskri\xc5\xbeju putova izme\xc4\x91u Moravica, Moravi\xc4\x8dkih Sela i Maklena. Neki povjesni\xc4\x8dari dr\xc5\xbee da je to sakralni znamen, a drugi je slu\xc5\xbeio kao dojavnica kojom su se prenosili signali o dolasku Turaka._NEWLINE_Op\xc4\x87ina Brod Moravice utemeljena je jo\xc5\xa1 1893. g., a 1993. postaje Op\xc4\x87ina u slobodnoj i samostalnoj RH.\n_START_SECTION_\nGospodarstvo\n_START_PARAGRAPH_\nNa podru\xc4\x8dju Op\xc4\x87ine Brod Moravice nema ve\xc4\x87ih gospodarskih objekata, ali djeluje manji pogon "Pilana" u Donjoj Dobri. Tako\xc4\x91er djeluje ve\xc4\x87i broj obrtnika, uglavnom stolara, ali i uzgajiva\xc4\x8da jagoda, malina, tre\xc5\xa1anja i gljiva. Prostorni Plan Op\xc4\x87ine donesen je jo\xc5\xa1 u prosincu 2003. godine,a u tijeku je njegova izmjena i dopuna._NEWLINE_U Planu ukupnog razvoja op\xc4\x87ine Brod Moravice je i razvoj gospodarstva i gospodarske infrastrukture. U razvoju Op\xc4\x87ine va\xc5\xbenu ulogu ima i turizam: vjerski, etno, sportsko-rekreativni, lovni i ribolovni. Planira se i izgradnja turisti\xc4\x8dkog naselja "Aqua holiday", projekt "Svijet Kupe" u okviru kojeg i razvoj likovne kolonije u podru\xc4\x8dnoj \xc5\xa1koli Podstene. Va\xc5\xbeno je istaknuti da su Brod Moravice op\xc4\x87ina od posebne dr\xc5\xbeavne skrbi.\n_START_SECTION_\nSpomenici i znamenitosti\n_START_PARAGRAPH_\nBrodmoravi\xc4\x8dka \xc5\xbeupa osnovana je u 14. st. Cijelo podru\xc4\x8dje obiluje starim sakralnim objektima. Ukupno je 12 crkava na brodmoravi\xc4\x8dkom podru\xc4\x8dju koje predstavljaju zna\xc4\x8dajnu i bogatu kulturno-povijesnu ba\xc5\xa1tinu._NEWLINE_Crkva sv. Nikole nalazi se na uzvisini u sredi\xc5\xa1tu mjesta. Uz gerovsku najstarija je u Gorskom kotaru. Na pro\xc4\x8delju crkve je uklesano\xc2\xa0:"Me seculo ab erectione qvarto devoti populi pietas restauraverat 1834.", u prijevodu: "Mene (tj. crkvu) je \xc4\x8detiri stolje\xc4\x87a poslije podignu\xc4\x87a obnovila pobo\xc5\xbenost puka."_NEWLINE_To je jednobrodna gra\xc4\x91evina s vi\xc5\xa1estrukom apsidom. U crkvi su grobovi s nadgrobnim plo\xc4\x8dama iz 18. st., a naga\xc4\x91a se da su tu pokopani neki \xc4\x8dlanovi porodice Zrinskih i Frankopana. Tijekom II. svjetskog rata, za Uskrs 1944. zbog bombardiranja mjesta izgorio je krov, no unutra\xc5\xa1njost je sa\xc4\x8duvana. Poslije rata obnovljeni su krov i toranj, a 2005. g. u cijelosti je preure\xc4\x91en krov i fasada crkve._NEWLINE_Crkva Majke Bo\xc5\xbeje \xc5\xa0kapularske (Karmelske) u Moravi\xc4\x8dkim Selima_NEWLINE_prvi put se spominje 1633. godine. Njezin oltar, kao spomenik nulte kategorije,_NEWLINE_pod za\xc5\xa1titom je Zavoda za za\xc5\xa1titu kulturne ba\xc5\xa1tine, a izradili su ga doma\xc4\x87i drvorezbari. Tijekom godina crkva je vi\xc5\xa1e puta dogra\xc4\x91ivanja i preure\xc4\x91ivana._NEWLINE_Krovi\xc5\xa1te crkve se 1977. godine uru\xc5\xa1ilo, unutra\xc5\xa1njost je o\xc5\xa1te\xc4\x87ena, a krovi\xc5\xa1te obnovljeno 1989. g._NEWLINE_\xc5\xbdupna crkva svetog Kri\xc5\xbea u \xc5\xa0imatovu sagra\xc4\x91ena je 1825. godine, a obnovljena 90-tih godina XX. st._NEWLINE_Brod Moravice imaju i najstariju sa\xc4\x8duvanu ku\xc4\x87u u Gorskome kotaru, ku\xc4\x87u Dela\xc4\x8d, izgra\xc4\x91enu 1644. godine, te ku\xc4\x87u O\xc5\xbeani\xc4\x87 (1826.g.). Ovo podru\xc4\x8dje ima sve preduvjete postati etno centrom, a danas je zasigurno vrlo interesantno kao izletni\xc4\x8dka destinacija.\n_START_SECTION_\nObrazovanje\n_START_PARAGRAPH_\n1818. godine osnovana je \xc5\xa1kola u Brod Moravicama, jedna od najstarijih pu\xc4\x8dkih \xc5\xa1kola u Gorskome kotaru. Stara \xc5\xa1kola izgra\xc4\x91ena je 1869. a izgorjela je 1944. godine._NEWLINE_Dana\xc5\xa1nja \xc5\xa1kola novije je zdanje i u njoj se obrazuju djeca sa \xc5\xa1ireg brodmoravi\xc4\x8dkog podru\xc4\x8dja,a prevoze \xc5\xa1kolskim kombijem. Pri Osnovnoj \xc5\xa1koli djeluje i Dje\xc4\x8dji vrti\xc4\x87.Neposredno uz \xc5\xa1kolsku zgradu nalaze se park i dje\xc4\x8dje igrali\xc5\xa1te.\n_START_SECTION_\nKultura\n_START_PARAGRAPH_\nHrvatska \xc4\x8ditaonica sela Kuti djeluje od 1936. godine kao volontersko dru\xc5\xa1tvo s knji\xc5\xbenim fondom od 6400 knji\xc5\xbenih jedinica razli\xc4\x8dite tematike s naglaskom na literaturu kojom se njeguje o\xc4\x8duvanje brodmoravi\xc4\x8dkog govora kajkavskog narje\xc4\x8dja._NEWLINE_Ostale udruge koje aktivno djeluju su: Planinarsko dru\xc5\xa1tvo "Vr\xc5\xa1ak", Udruga umirovljenika, Udruga mladih, Dru\xc5\xa1tvo "Na\xc5\xa1a djeca" Brod Moravice, Lova\xc4\x8dko dru\xc5\xa1tvo "Srnda\xc4\x87" te Kulturno-umjetni\xc4\x8dko dru\xc5\xa1tvo "Lipica" s glazbenim sekcijama: "Ko\xc4\x8dki tambura\xc5\xa1i", Stariji crkveni pjeva\xc4\x8dki zbor, Mladi crkveni pjeva\xc4\x8dki zbor, te novoosnovano tambura\xc5\xa1ko dru\xc5\xa1tvo.\n_START_SECTION_\n\xc5\xa0port\n_START_PARAGRAPH_\nBo\xc4\x87anje i nogomet._NEWLINE_U mjestu aktivno djeluju Dobrovoljno vatrogasno dru\xc5\xa1tvo Brod Moravice i trka\xc4\x8dko-skija\xc5\xa1ki klub "Budu\xc4\x87nost" utemeljen jo\xc5\xa1 1952. godine. Klub danas ima 30 skija\xc5\xa1a u svim kategorijama, od najmla\xc4\x91ih cicibana do seniorki. Po zapa\xc5\xbeenim rezultatima i brojnim nagradama Klub je poznat, ne samo u Gorskome kotaru, ve\xc4\x87 i me\xc4\x91u ljubiteljima skija\xc5\xa1kog tr\xc4\x8danja u Hrvatskoj i Europi.'